Sandnessjøen

Sandnessjøen er en by i Nordland fylke. Byen er også Alstahaug kommunes administrasjonssenter. Per 1. januar  har Sandnessjøen  innbyggere.

Foruten handel og tjenester består Sandnessjøens næringsliv av maritim virksomhet, verftsvirksomhet og i senere år oljevirksomhet. Sandnessjøen er ett viktig knutepunkt og handelssted for skipstrafikk og næringsliv for det tallrike øysamfunnet rundt Sandnessjøen by. Viktige bedrifter er hovedsykehuset Helgelandssykehuset, Helgelandske, og Slipen Mekaniske.

Sandnessjøens nabobyer er Mosjøen i sørøst og Brønnøysund i sør.

Historie 

Sandnes var opprinnelig en av storgårdene i Nord-Norge. Gården er blant annet kjent fra Egils saga som høvdingen Torolv Kveldulvssons bosted.

Med sin beliggenhet var Sandnessjøen fra gammel tid sete for skippere. På 1600-tallet trer Sandnessjøen frem som borgerleie, som det fantes mange av langs Nord-Norges kyst. Den første kjente borgeren på Sandnessjøen var bergensborgeren og senere trondhjemsborgeren Peder Nielsen Aars, opprinnelig fra Århus i Danmark. Han ble etterfulgt av sin sønn, trondhjemsborgeren Hans Pedersen Aars, som straks gav borgerleiet videre til sin bror, Peder Pedersen Aars. Etter slekten Aars overtok omkring 1713 slekten Walnum på Sandnessjøen. I de kommende årene fulgte flere personer og familier, og etter 1875 også firmaer, som eiere av borgerleiet.

Fra 1850-årene hadde Sandnessjøen anløp av dampskip, og i 1867 begynte Det Helgelandske Dambskibsselskabs båter å legge til der.

Mellom 1899 og 1965 var Sandnessjøen egen kommune som bestod delvis av by og delvis av land. Stamnes kommune ble den 1. juli i 1899 utskilt fra Alstahaug kommune. Den 1. juli 1915 ble dagens Leirfjord kommune skilt ut fra Stamnes. Stamnes kommune endret i 1948 navn til Sandnessjøen kommune. Denne kommunen ble i 1965 sammen med Alstahaug og Tjøtta kommuner slått sammen til storkommunen Alstahaug. Sandnessjøen hadde aldri formell status som by/ladested, i motsetning til nabobyene Mosjøen og Brønnøysund. På den andre siden fikk Sandnessjøen i 1999 moderne bystatus etter vedtak i kommunestyret.

Næringsliv og industri 
Sandnessjøen betjenes av Stokka lufthavn. Med godt utbygget havn og lange kaier er byen et trafikknutepunkt for Ytre Helgeland. Sandnessjøen anløpes av Hurtigruten og er endeanløpssted for hurtigbåttjenesten Nordlandsekspressen. Det går båter sørover, til øyene og til Bodø. Det går buss til Mosjøen. Derfra går det tog fra Mosjøen stasjon på Nordlandsbanen.

Transportselskapet Helgelandske har sin hovedadministrasjon i Sandnessjøen. Sandnessjøens sykehus er del av Helgelandssykehuset. Med sine om lag 300 ansatte er sykehuset byens største arbeidsgiver. Ellers utgjør industrien en viktig del av byens sysselsetting. Sandnessjøen er den nærmeste byen og handelsstedet for kommuner som Herøy, Dønna og Leirfjord.

Lokalavisen Helgelands Blad har sete i Sandnessjøen.

Kjente sandnessjøværinger 

 Torolv Kveldulvsson, høvding
 Petter Dass (1647–1707), sogneprest, dikter
 Mathias Bonsach Krogh (1754–1828), Nord-Norges første biskop
 Andreas Christian Bech Jürgensen (1840–1895), handelsmann
 Anton Jakhelln Prytz (1853–1937), prest, forfatter
 Torolf Prytz (1858–1938), statsråd, president i Norges Røde Kors 1922-1930, gullsmed og innehaver av Oslo-firmaet J. Tostrup
 Birger Brodtkorb (1891–1935), friidrettsutøver
 Torvald A. Kibsgaard (1918–2012), krigsfange, politiker (Ap), ordfører i Alstahaug
 Leif Lillegaard (1918–1994), journalist og forfatter
 Per Øystein Grimstad (1934-2021), næringlivsleder, direktør for Norad og ambassadør 
 Gunnar Breimo (f. 1939), stortingsrepresentant (Ap) 1993-2001, ordfører i Alstahaug
 Bjørn Jens (f. 1958), sanger
 Bjørn Jacobsen (f. 1960), stortingsrepresentant (SV) 2001-2009
 Arve Moen Bergset (f. 1972), sanger
 Stian Lyngheim Theting (f. 1976), fotballspiller
 Se ellers Personer fra Alstahaug kommune.

Referanser

Eksterne lenker 
 Alstahaug kommunes hjemmesie
 Sandnessjøen - Store norske leksikon
 Kommunefakta Alstahaug - Statistisk sentralbyrå 
 sandnessjoen.com - lokal portal for Sandnessjøen og Alstahaug
 Alstahaug Næringsforening
 Sandnessjøen - visithelgeland.com 
 Historiske opplevelser i Sandnessjøen - visithelgeland.com
 Turliv.no: Båthavna i Sandnessjøen

 
Hurtigrutens anløpssteder i Nordland
Fergesteder i Nordland
Nordlandsekspressens anløpssteder
Bosetninger i Alstahaug
Artikler i sjøfart-prosjektet